Fallout: New Vegas

Juoni

Fallout: New Vegas alkaa vuodesta 2281, neljä vuotta Fallout 3:n ja 41 vuotta Fallout 2:n jälkeen. Pelaaja on nimetön lähetti (engl. Courier), joka kantaa arvokasta lähetystä. Lähetystä havitteleva mies nimeltä Benny ryöstää Kuriirin, ampuu tätä päähän ja hautaa kuolleeksi luulemansa lähetin Goodspringsin kylän hautausmaalle. Robotti nimeltä Victor kaivaa vaikeasti haavoittuneen, mutta yhä elävän Kuriirin ylös haudasta ja toimittaa tämän Goodspringsiin lääkäri Doc Mitchellin hoidettavaksi. Toivuttuaan vammoistaan Kuriiri lähtee kiertämään Mojaven aavikkoa tarkoituksenaan löytää Benny, saada haltuunsa varastettu lähetys, selvittää roiston motiivit ja kostaa tälle. Matkan varrella asiat siirtyvät yhä suurempaan mittakaavaan ja kuriiri huomaa olevansa keskellä paljon kostoretkeä ja henkilökohtaisia välienselvittelyjä laajempaa tapahtumaketjua, johon nivoutuvat erilaiset Mojavea kansoittavat ryhmittymät, yhteisöt ja niiden intressit.

Vaikuttavan ohjuspuolustusjärjestelmän ansiosta ydinsodasta lähes vahingoittumattomana selvinnyt Las Vegas tunnetaan post-apokalyptisessä Yhdysvalloissa nimellä ”New Vegas”, jota hallitsee salaperäinen "Mr. House" robottiarmeijoineen. New Vegasista ja lähistöllä sijaitsevasta Hooverin padosta ovat kiinnostuneet myös New California Republic (NCR) ja orjakauppaa pyörittävä, väkivaltainen heimojen yhteenliittymä Caesar’s Legion. Demokratian, lain ja järjestyksen arvoille perustettu NCR on voimakkain ryhmittymä Yhdysvaltain länsirannikolla. Coloradojoen itäpuolista aluetta hallitseva Caesar’s Legion on ottanut vaikutteita antiikin Roomasta, ja se muun muassa hyväksyy orjuuden. Pelaaja voi päättää onko NCR:n, Legioonan, Mr. Housen vai Yes Man -nimisen tekoälyrobotin puolella, minkä mukaan pelin loppuratkaisu määräytyy.

Vastaanotto

Vaikka arvostelijat totesivat pelin julkaisuversion olevan täynnä ohjelmointivirheitä, peli on saanut pääasiallisesti myönteisiä arvioita.
Peli on voittanut Golden Joystick Awards -palkinnon RPG of the Year -kategoriassa.

Hardcore mode

Fallout: New Vegasissa voi myös valita "Hardcore Mode"-pelitilan, joka tekee pelaamisesta haastavampaa ja intensiivisempää. Pelihahmon terveys- eli osumapisteet palautuvat HC-pelitilassa viipeellä jonka kestoon ja voimakkuuteen vsikuttavat mm. vammojen hoidossa käytetty lääkeaine sekä pelihahmon ominaisuudet ja taidot. Hardcore-tila mallintaa myös nälkää, janoa ja väsymystä, ja pelihahmo voikin kuolla esimerkiksi aliravitsemukseen. Perustarpeiden laiminlyönti vaikuttaa negatiivisesti esimerkiksi pelihahmon fyysiseen voimaan, kestävyyteen ja havainnointikykyyn. Terveydentilan ja yleiskunnon heiketessä kielteiset vaikutukset voimistuvat asteittain.  HC-tilassa pelaajahahmo ei voi myöskään parantaa taistelussa rampautuneita raajoja nukkumalla tai stimpak-lääkepistoksella, vaan apuna on käytettävä tarkoitukseen erikseen kehitettyjä lääkeaineita, lääkärinlaukkua tai kaupungeista löytyviä lääkäreitä ja puoskareita.
Myös ammuksille lasketaan tässä pelitilassa paino, joka pakottaa pelaajan hallitsemaan inventaariotaan ja tekemään valintoja esimerkiksi tulivoiman, suojavarusteiden ja lääkintätarpeiden välillä.

Fallout – Project Brazil

Fallout – Project Brazil on modi, joka luo kokonaan uuden kampanjan itse pelin kampanjan rinnalle. Kampanja alkaa siitä, että pelaaja on Vault 18 -nimisen ydinsuojan asukas ja voittaa Vaultin jalkapallokilpailun. Siitä peli etenee jaksoittain joko syrjäytyneenä nörttinä tai suosittuna urheilijana. Myöhemmin selviää, että Vault 18 onkin Enclaven eli Yhdysvaltain hallituksen koe. Pelaaja pakotetaan lähtemään Vaultista ulkomaailmaan, jossa peli etenee vapaamaailmatyylisesti.
Fallout – Project Brazil on yksi Fallout: New Vegasin suosituimmista modeista. Siitä on yritetty tehdä mahdollisimman samankaltainen kuin ensimmäisestä Fallout-pelistä.